Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara daitezen “Nafarroako Foru Berria garatzeko ponentziaren barne-funtzionamendurako arauak”, zeinak ponentziak berak onetsi baitzituen 2021eko urtarrilaren 8an eginiko bilkuran. Hona testua:

“**Lehena.** Nafarroako Foru Berria garatzeko ponentziaren xedea da Foru Berriaren legeak garatzea, kasua bada Foru Berri hori aldatzea eta Nafarroako Berdintasunerako Institutuaren txostena hartan txertatzea.

Behin txostena eginda, Legebiltzarreko Mahaiari igorriko zaio, aurkez litezkeen boto partikularrekin batera; eta Mahaiak Batzordeko kideei bidaliko die, eztabaidatu eta bozkatzeko.

**Bigarrena.** Horra lantaldea osatuko duten foru parlamentarien zerrenda:

– �Juan Luis Sánchez de Muniáin Lacasia jauna (Navarra Suma).

Ordezkoa: Marta Álvarez Alonso andrea

– �María Inmaculada Jurío Macaya (Nafarroako Alderdi Sozialista).

Ordezkoa: María Virginia Magdaleno Alegría andrea

– �Blanca Isabel Regúlez Álvarez andrea (Geroa Bai).

Ordezkoa: Uxue Barkos Berruezo andrea.

– �Aranzazu Izurdiaga Osinaga andrea (EH Bildu Nafarroa).

Ordezkoa: Adolfo Araiz Flamarique jauna.

– �Ainhoa Aznárez Igarza andrea (Podemos Ahal Dugu Nafarroa).

Ordezkoa: Mikel Buil García jauna.

– �María Luisa De Simón Caballero andrea (Izquierda-Ezkerrako talde parlamentario mistoa).

**Hirugarrena.** Ponentziak lehendakaria hautatuko du, eta, kasua bada, ponentziako beste kide batek ordezkatu ahalko du hura. Ponentziako idazkari-lanetan jardunen da ponentziari laguntzen dion legelaria, edo haren ordezkoa.

**Laugarrena.** Ponentziak boto ponderatuaren sistemaren bidez hartuko ditu erabaki guztiak. Horrela, ponentziako eledun-kide bakoitzaren talde parlamentarioak edo foru parlamentarien elkarteak zenbat foru parlamentari dituen, horrenbeste boto edukiko ditu eledun-kide horrek ponentzian.

**Bosgarrena.** Ponentziak laguntza eta lankidetza eskatu ahalko dio Nafarroako Gobernuari, eta, Legebiltzarreko Lehendakaritzaren bidez, kargu eta funtzionario eskudunak ponentziara etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du arloko beste aditu batzuk ere etor daitezen.

**Seigarrena.** Ponentziako kideen gehiengoak hala erabakitzen badu, ponentzian eginen diren agerraldiak irekiak izanen dira hedabideentzat eta ikus-entzunezko bitartekoak erabiliz erretransmititu ahalko dira. Pertsona edo entitate pribatuen kasuan, galdetu beharko zaie ea onartzen duten agerraldia egitea, eta haien mintzaldia publikoa egitea ere. Bilera hauek ponentziako lehendakariaren zuzendaritzapean eginen dira. Hark, bilera-eskatzailearen mintzaldiaren ondoren, agerraldia egin behar duenari emanen dio hitza, eskaturiko gaiari buruzko informazioa azal dezan, gehienez ere hogeita hamar minutuz. Ondoren, ponentziako kideek izanen dute hitza, galderak egin edo haien jarrera azaltzeko, gehienez ere hamar minutuz. Bilera bukatuko da agerraldira etorritakoaren erantzunarekin, zeina hamar minutukoa izanen baita gehienez. Parte-hartzaileren batek hala eskaturik, lehendakariak galdera edo oharretarako beste txanda bat ireki ahalko du. Horiek egiteko bost minutu edukiko dituzte.

**Zazpigarrena.** Ponentziak lanerako plana ezarriko du, non bere lanak behar bezala egiteko beharrezkotzat jotzen dituen agerraldi eta jarduerak finkatuko dituen. Plan horren berri emanen zaio Legebiltzarreko Mahaiari.

**Zortzigarrena.** Ponentziak agindu zaion lana bukatu arte eginen du lan, eta lan hori 2022ko urtarrilaren 8rako bukatu beharko du.

**Bederatzigarrena.** Erabaki hau Nafarroako Parlamentuko Aldizkari Ofizialean argitaratzea”.

Iruñean, 2021eko urtarrilaren 11n

Lehendakaria: Unai Hualde Iglesias